Sumuko ngayong Huwebes ang pitong pulis sa Las Piñas City na sinasabing nangikil noong nakaraang linggo sa kaanak ng isang suspek na dawit sa droga.

Isinailalim na ng National Capital Region Police Office (NCRPO) sa restrictive custody sina Police Officer (PO) 3 Joel Lupig, PO2 Vener Guanlao at Jayson Arellano, at PO1 Raymart Gomez, Ericson Rivera, Mark Fulgencio at Jeffrey de Leon habang nahaharap sa mga kasong kriminal at administratibo.

Watch more in iWant or TFC.tv

Nangikil umano ang pito ng P200,000 mula kay alyas "Vinet" kapalit ng kalayaan ng kapatid nitong si alyas "Vic."

Hinuli at ginulpi ng mga pulis noong Nobyembre 20 si Vic dahil umano sa pagbebenta ng isang kilo ng marijuana.

Dahil sa insidente, sinibak ng NCRPO ang hepe ng Las Piñas police at 36 iba pang miyembro ng drug enforcement unit.

Hinikayat naman ni NCRPO chief Director Guillermo Eleazar ang sino mang naging biktima ng pang-aabuso ng mga pulis sa Metro Manila na magsumbong sa kanila para maaksyunan.

Bahagi raw ito ng internal cleansing program ng Philippine National Police, ani Eleazar.

-- Ulat ni Raffy Santos, ABS-CBN News